逆天奇案2|張雷逃獄真相勁洋蔥 黃嘉雯挑戰喊戲靠幻想投入角色
無綫熱播劇集《逆天奇案2》昨晚(23日)一集,單元「賊王逃獄案」落幕,劇情峰迴路轉之餘,亦充滿洋蔥!賊王石少波(張雷飾)逃獄後潛入「珠寶大王」羅進昇(林偉飾)兒子羅子恒(吳子冲飾)的婚禮,少波偷偷進入進昇的房間,揭露原來當年少波被進昇出賣才會鎯鐺入獄。正當以為少波逃獄是為了報仇之際,劇情卻出現反轉,原來與羅子恒結婚的孔千千(黃嘉雯飾)正是少波的親生女兒,少波逃獄的真正目的就是為了見證女兒出嫁!
可是婚禮現場出現突發情況,有匪徒亂入婚禮搶劫珠寶,Nic Sir(黃智賢飾)率隊到現場與匪徒火拼,期間新娘千千慘遭匪徒挾持,之後千千成功擺脫匪徒,匪徒盛怒之下向着她開槍,臨急關頭少波跳出為千千擋子彈!少波隨即被送院急救,可惜少波失血過多藥石無靈,最終少波臨死前與女兒千千相認,無憾而終。
除了張雷的演出賺人熱淚外,飾演其女兒的黃嘉雯(Carmaney)同樣搶眼,她與張雷在病床相認的場口,流出真摯的眼淚觸動人心。講到相關場口,Carmaney受訪時說:「喊戲真係好難,因為要好短時間進入到個角色,呢場喊戲好靠自己幻想,因為角色轉折好大,咁多年都冇見過爸爸,但係一見面爸爸就為咗我擋槍,所以都好多事前準備功夫,我會寫低自己角色嘅成長背景,同埋導演都好好,會喺我耳邊講咗好多故事畀我聽,令到我更加入戲。」
同場加映三大女神客串
Carmaney續指很開心與張雷合作:「今次第一次同張雷前輩合作,雖然係第一次見面,但好快就同佢做到戲劇嘅交流,喺手術室嗰場戲,我真係當咗佢係我爸爸,張雷前輩都話我哋喺劇中做父女,好似結咗緣咁!」至於問到結婚場口,Carmaney笑言:「雖然唔係第一次着婚紗拍劇,但今次個婚禮規模係好大型,劇組真係Book咗一個西貢嘅婚禮場地,仲好認真整晒人型紙牌,成個排場都好勁!」此外,婚禮場口有多位女神級人馬客串演出,分別有「六合彩女神」李芷晴、「宅男女神」鄧伊婷以及《愛.回家之開心速遞》「Bonnie」林凱恩,雖然三人戲份不多,但她們都以高貴晚裝索爆上陣,非常搶眼。